ขยายเพดานเงินกู้รีไฟแนนซ์
นันแบงก์อ้อนธปท.ขอเพิ่มวงเงินรีไฟแนนซ์หนี้เกิน 5 เท่าของเงินเดือน
29 ต.ค. 2565

นันแบงก์อ้อนธปท.ขอเพิ่มวงเงินรีไฟแนนซ์หนี้เกิน 5 เท่าของเงินเดือน
บริษัทรีไฟแนนซ์หนี้ อ้อน ธปท.ขอผ่อนปรนปล่อยกู้ล้างหนี้เก่าเกิน 5 เท่าของเงินเดือน เพื่อจัดการหนี้แบบเบ็ดเสร็จ ตัดตอนวิ่งกู้นอกระบบมาโปะหนี้
นายประชา ชัยสุวรรณ กรรมการผู้จัดการบริษัท รีโซลูชั่น เวย์ ซึ่งดำเนินธุรกิจการปรับโครงสร้างหนี้บัตรเครดิต และให้เงินกู้กับลูกหนี้ที่มีปัญหาค้างชำระหนี้ หรือติดเครดิตบูโรไม่สามารถที่จะกู้เงินจากสถาบันการเงินได้ เปิดเผยถึงปัญหาที่การปรับโครงสร้างหนี้ (รีไฟแนนซ์) สินเชื่อไม่มีหลักประกัน เช่น สินเชื่อบัตรเครดิตสินเชื่อส่วนบุคคล ไม่สามารถที่จะจัดการได้อย่างเบ็ดเสร็จ และทำให้ลูกหนี้กลับมาเป็นหนี้อีกนั้น เนื่องจากการกู้เงินใหม่เพื่อนำปรับโครงสร้างหนี้ หรือชำระหนี้ก้อนเก่า (รีไฟแนนซ์) นั้นลูกหนี้ไม่สามารถที่จะหาเงินมาชำระหนี้ทั้งหมด เนื่องจากติดปัญหากฎเกณฑ์ของธนาคารแห่งประเทศไทย (ธปท.) ที่กำหนดไม่ให้สถาบันการเงินหรือนันแบงก์ปล่อยเงินกู้เงิน 5 เท่าของรายได้ของผู้กู้
“ปัจจุบันบริษัทไม่สามารถที่จะปล่อยกู้ให้กับลูกหนี้ที่มีปัญหาหนี้สินกับสถาบันการเงินหรือที่มีเจ้าหนี้หลายแห่ง และต้องการที่จะรีไฟแนนซ์หนี้ โดยขั้นตอนจะมีการรวมหนี้ทุกแห่งไว้ที่เดียวกันและมีการเจรจาของเจ้าหนี้ทุกราย เพื่อปรับโครงสร้างหนี้หรือลดยอดหนี้ลง หลังจากนั้นลูกหนี้จะติดต่อของเงินกู้ก้อนใหม่จากบริษัทที่รับรีไฟแนนซ์หนี้นำไปปิดบัญชีหนี้กับสถาบันการเงินต่างๆ ที่เป็นเจ้าหนี้รายเดิม” นายประชา กล่าว 
ขณะเดียวกัน การมากู้บริษัทที่รีไฟแนนซ์จะยืดระยะเวลาการผ่อนชำระหนี้ออกไป และคิดอัตราดอกเบี้ยแบบลดต้นลดดอกเบี้ย ซึ่งบริษัทจะคิดอัตราดอกเบี้ย 15% ค่าดำเนินการ 3% รวมเป็น 18% ต่อปี ซึ่งเป็นอัตราดอกเบี้ยที่ต่ำกว่าที่ลูกหนี้ที่ยังไม่สามารถชำระหนี้กับสถาบันการเงินได้จะต้องถูกอัตราเบี้ยปรับ 28% ซึ่งจะทำให้ลูกหนี้ลดภาระการผ่อนชำระหนี้ต่องวดลง และมีเงินเหลือที่จะจับจ่ายใช้สอยในชีวิตประจำวัน
นายประชา ยกตัวอย่าง ลูกหนี้มีเงินเดือน 3 หมื่นบาท มีหนี้บัตรเครดิต 5 ใบ มียอดหนี้รวมประมาณ 5 แสนบาท จากเดิมจะต้องผ่อนชำระหนี้บัตรขั้นต่ำใบละ 5,000 บาท จำนวน 5 ใบ จะต้องผ่อน 2.5 หมื่นบาท/เดือน ซึ่งลูกหนี้ก็ไม่สามารถที่จะผ่อนชำระได้ แต่ถ้ามีเจรจาปรับโครงสร้างหนี้ สามารถที่จะเจรจาลดหนี้ได้ประมาณ 3 แสนบาท ก็รวมหนี้มาไว้ที่บริษัทเจ้าหนี้รายเดียวและมาผ่อนระยะ 5 ปี ผ่อนเดือนละ 1.5 หมื่นบาท ซึ่งทำให้ลูกหนี้มีความสามารถที่จะชำระหนี้ได้ แต่ก็ติดปัญหากฎระเบียบของ ธปท.ไม่ให้ปล่อยกู้เกิน 5 เท่าของเงิน หรือให้บริษัทปล่อยกู้ได้เพียง 1.5 แสนบาท ซึ่งไม่เพียงพอที่จะไปสะสางหนี้ทั้งก้อนได้ ดังนั้น ลูกหนี้จะต้องไปหาเงินนอกระบบมาโปะหนี้อีก ในที่สุดหนี้สินล้นพ้นตัวกลับมาพันตัวเองอีก
ทั้งนี้ หาก ธปท.ผ่อนปรนให้บริษัทปล่อยกู้ได้เกิน 5 เท่าของรายได้ของลูกหนี้ ก็สามารถที่จะให้เงินกู้ 3 แสนบาท เพื่อที่จะไปชำระหนี้ได้ทั้งหมด ซึ่งก็หมายความว่าลูกหนี้เป็นหนี้ลดลงจาก 5 แสนบาท เหลือ 3 แสนบาท ซึ่งเท่ากับการลดปัญหาหนี้ที่ไม่ก่อให้เกิดรายได้ (เอ็นพีแอล) และหนี้ครัวเรือนได้อีก
อย่างไรก็ตาม บริษัทที่ปล่อยเงินกู้เพื่อไปชำระหนี้ก็จะต้องมีการพิจารณาความเสี่ยงความสามารถในการชำระหนี้ของลูกหนี้ด้วย